CELEX: 62018TN0507
Language: sk
Date: 2018-08-24 00:00:00
Title: Vec T-507/18: Žaloba podaná 24. augusta 2018 – Francúzsko/Komisia

29.10.2018   
            
            
               SK
            
            
               Úradný vestník Európskej únie
            
            
               C 392/32
            
         
      Žaloba podaná 24. augusta 2018 – Francúzsko/Komisia
      (Vec T-507/18)
      (2018/C 392/40)
      Jazyk konania: francúzština
      
         Účastníci konania
      
      
         Žalobkyňa: Francúzska republika (v zastúpení: F. Alabrune, D. Colas, A.-L. Desjonquères, S. Horrenberger a A. Alidière, splnomocnení zástupcovia)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  čiastočne zrušil vykonávacie rozhodnutie Komisie (EÚ) 2018/873 z 13. júna 2018, ktorým sa z financovania Európskou úniou vylučujú určité výdavky vynaložené členskými štátmi v rámci Európskeho poľnohospodárskeho záručného fondu (EPZF) a v rámci Európskeho poľnohospodárskeho fondu pre rozvoj vidieka (EPFRV) v rozsahu, v akom uplatňuje paušálnu opravu vo výške 5 % rovnajúcu sa čiastke 1 945 435,39 eura, pokiaľ ide o „Ostatnú priamu pomoc – POSEI“ z dôvodu „Nesprávneho účtovania určitých zásielok banánov“ za rozpočtové roky 2013, 2014, 2015 a 2016,
               
            
                  —
               
               
                  uložil Európskej komisii povinnosť nahradiť trovy konania.
               
            
         Dôvody a hlavné tvrdenia
      
      Na podporu svojej žaloby uvádza žalobkyňa jediný dôvod založený na nesprávnom právnom posúdení, ktorého sa Komisia údajne dopustila v rámci postupu schvaľovania súladu týkajúceho sa pomoci pre banány tým, že pristúpila k nesprávnemu výkladu pojmu „uvádzanie na trh“ zelených banánov, so zreteľom na ktoré možno priznať pomoc v rámci programov osobitných alternatív pre odľahlosť a ostrovný charakter (POSEI), ktoré sú uplatniteľné na Guadeloupe a Martinik.
      Žalobkyňa totiž zastáva názor, po prvé, že Komisia tento pojem vyložila spôsobom, ktorý nespadá do rámca pôsobnosti vykonávacieho nariadenia Komisie (EÚ) č. 1333/2011 z 19. decembra 2011, ktorým sa ustanovuje obchodná norma pre banány, pravidlá pre overovania zhody s takýmito obchodnými normami a požiadavky na oznámenia v odvetví banánov (Ú. v. EÚ L 336, 2011, s. 23).
      Po druhé tvrdí, že výklad uvedeného pojmu Komisiou vyplýva z nesprávneho uplatnenia článku 76 nariadenia Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L 347, 2013, s. 671).